**הרצאה בכנס ברקלי לאנליזה ואקטיביזם אוקטובר 20**

**הסכנה בספליט – החשיבות של האינטגרציה**

**משה אלון**

**עמותה יונגיאנית ישראלית חדש (NIJA)**

אני אוחז בידי דף מעיתון ישראלי חשוב מלפני כשנה. בדף העיתון מופיע טור של עיתונאי והכותרת שלו: **"קרל גוסטב יונג ביפו".** עיתונאי זה הוא גם סופר, משורר, מבקר ספרותי ומומחה לפרשנות של אחד הסופרים החשובים בני זמננו בישראל עמוס עוז. לטענתו של מבקר זה עמוס עוז הושפע מאד מהתיאוריה היונגיאנית ובעצם כמעט כל ספריו מתארים "מסע גיבור" קלאסי במונחים שאנו מכירים. זו הסיבה שיצרתי קשר לסופר ומבקר ספרותי כיו"ר החברה היונגיאנית ובקשתי ממנו שירצה בפני חברי החברה שלנו בישראל על ספריו של עמוס עוז בפרשנות אנאליטית. כאמור, לסופר זה טור קבוע בעיתון ובו הוא כותב מדי יום שישי סיפורים על 2-3 רחובות בעיר תל-אביב-יפו. אחרי הרצאתו הצעתי לו שנעשה סיור יחד בדרום העיר, ביפו, בחלק המעורב ליהודים ולערבים של העיר הגדולה שאליה אני מאד קשור. סיירנו יחד ביפו במשך מספר שעות ועל זה הוא כתב כאן.

בחלק זה של העיר נולדתי והשקעתי המון עבודה כפסיכולוג חינוכי וכמנהל השירות הפסיכולוגי החינוכי בעיריית תל-אביב-יפו. זיהיתי, שאם אסייע במקום זה, הקשה והטעון ביותר בעיר, לשמירת איזונים, להכלה, לקבלה, לסיוע בפתרון קונפליקטים, אסייע לרגיעה בעיר ולהתפתחותה, לפחות בתחום החינוך.

**מה זה אם לא אקטיביזם חברתי: לעשות עבודה פסיכולוגית במערכת החינוך העירונית, מגובה בתפיסה האנאליטית, וגם שייכתב על זה בעיתון?**

זהו אתגר ענק לנסות לתרגם את התיאוריה האנאליטית לעשייה חברתית-פוליטית, להשפיע מעבר לקליניקה, למשל בחינוך ובתהליכים חברתיים בעיר. כל עיר בעולם היא מרובת ניגודים וקונפליקטים. אבל תאמינו לי שישנם ערים בישראל שהניגודים בהם רבים מאד, קשים ומסוכנים. תל-אביב-יפו היא אחת הערים הללו, ירושלים הרבה יותר. בתל-אביב-יפו גרים בני שני לאומים בעימות: יהודים וערבים. זה ליד זה גרים בני שלוש דתות במתח: מוסלמים, נוצרים ויהודים. החברה היהודית בעיר גם היא מפוצלת ל: דתיים אורתודוקסים, מסורתיים, חילוניים ואתאיסטים. רוב העיר בצפונה נחשב כשייך לאגף השמאלי של המפה הפוליטית ובדרום לימני. תושבים ותיקים ועולים חדשים מתגוררים בה במתח מסוים, מהגרי עבודה ומבקשי מקלט נמצאים בה בריכוז הכי גבוה בארץ עם מתח עצום עם התושבים המקומיים הוותיקים. הקהילה הלהטבי"ת מרוכזת בעיר זו יותר מכל עיר בארץ. קיים פער אדיר כלכלי והשכלתי בין הצפון לדרום העיר. בכל זאת, נחשבת העיר תל-אביב-יפו לעיר פתוחה יחסית, פלורליסטית, חילונית, שמאלנית ברובה.

**עבודתי כפסיכולוג חינוכי וכאנליטיקאי בעיר זו בכלל ובדרומה בפרט למדה אותי רבות על מה שקורה בלא מודע של אוכלוסייתה וכיצד להשפיע על הקורה בעיר דרך הלא** **מודע שלה.**

למשל, לפני קום מדינת ישראל ב - 1948 גרו בדרום תל-אביב, ביפו 120,000 תושבים ערבים. במהלך מלחמת העצמאות חלקם הגדול נאלץ לברוח ונותרו שם 3,000 תושבים, וכיום יש שם כ - 30,000 תושבים ערבים ועוד 40,000 יהודים. 72 שנים אחרי המלחמה הזו אני, כפסיכולוג חינוכי ואנאליטיקאי, יכולתי לזהות את הזרמים הלא מודעים מתקופת המלחמה ההיא שקיימים ומשפיעים על מערכת החינוך. התעלמות מזה לדעתי הייתה מסוכנת ומביאה למענים ולפתרונות שגויים. אפשר היה להרגיש כיצד יש צימאון לתת מענה הוגן לכאב של אז, לגירוש שקרה אז, לפצע שנותר פעור ומדמם. פחד קיים אצל שני הצדדים במשך כמה דורות אחרי המלחמה, הן אצל היהודים והן אצל הערבים. פחד המביא לפיצול ומביא למשאלה הדדית לפצל עוד יותר, לגרש, להשתלט.

את זה למדתי במערכת החינוך ביפו. מנהל בית ספר תיכון הזמין אותי כפסיכולוג חינוכי לחשוב מערכתית על בית הספר שלו ולעזור לצוות המורים העובדים בבית ספר שיש בו רוב של תלמידים יהודים ומיעוט ערבים. הוא תיאר לי לפני התחלת ההתערבות בבית הספר תמונה סמלית של המצב: בהפסקה בין השיעורים בשני ספסלים בחצר בית הספר מתיישבים תלמידים. באחד, מתיישבים תלמידים יהודים ומדברים עברית ובשני תלמידים ערבים ומדברים ערבית, ואין שום קשר ביניהם. אין שום התערבות חינוכית של המורים במצב זה. פחד משתק את המבוגרים האחראים מלהתקרב לשני הספסלים ולהציע התערבות, ליזום שיח בין שתי קבוצות התלמידים, לגרום להתקרבות או דיבור על הקונפליקט.

זוהי תמונה קלאסית של פיצול, ניכור, עוינות, רצון לבטל את האחר. טמונה בה המשאלה להזיז את האחר, הלא קיים כביכול. ואלו תלמידים הלומדים שש שנים ולעיתים יותר באותה כיתה וגרים בשכנות.

**כדי לעזור למנהל בית הספר ולצוות המורים שלו נדרשתי לעבור בעצמי מסע.**

בצעירותי הייתי בשירותי הצבאי חייל קרבי וסיימתי אותו כקצין בדרגת סגן. עד גיל 31 השתתפתי בשלוש מלחמות, ביניהן אחת מאד קשה ומסוכנת לי ולישראל, מלחמת יום כיפור ב – 1973. והנה בגיל צעיר אני מגיע ליפו לעבוד באזור מעורב יהודים וערבים כפסיכולוג חינוכי. יפו היא גם העיר שנולדתי בה. הורי אף הגיעו לישראל ממרוקו בסוף 1948, ממדינה ערבית-מוסלמית, והם התיישבו ביפו וגרו בבית השייך היה לערבים לפני 1948, אשר כנראה הם ברחו משם, אולי גורשו.

לאחר שנתיים עבודה ביפו בבית ספר יסודי, יהודי וחילוני ובבית ספר יסודי נוסף, יהודי ודתי, התבקשתי לעבוד בבית ספר ערבי. פניתי בבקשה אישית למנהלת שלי שתדחה את המנוי הזה. הסברתי לה שעדיין אני מחשיב את הערבים כאויב, ורק לאחרונה השתתפתי כקצין מילואים במלחמה קשה ואינני פנוי לכך. למזלי המנהלת הקשיבה וויתרה לי. לאחר שנתיים שוב פנתה היא ובקשה שאעבוד בבית ספר ערבי ואז השבתי לה שאני פנוי לכך.

העבודה עם האוכלוסייה של תלמידים, מורים והורים ערביים, הייתה אחד האירועים החשובים ביותר לי כאדם וכפסיכולוג. המפגש עם האחר-האויב והיכולת שלי לזהות את השוני העצום ביני לבינם ובכל זאת לעזור, לסייע, לייעץ, לחזק המורים והקהילה הייתה חוויה כמעט נומינוזית עבורי. השוני ביני לבינם הוא עצום: בשפה, בתרבות, בדת, במנטליות, בנרטיבים. בכל זאת ניתן לי לגעת בליבת עקרונות החינוך של בתי הספר הערבים איתם עבדתי, יסודי וגם תיכון, ולעורר שאלות ולחפש יחד תשובות וליישמן. עבודה זו במשך מספר שנים הבהירה לי שבחרתי את המקצוע הנכון, שאני אכן פסיכולוג במהותי. אם אני יכול לחבור לאחר, לאויב, קודם כל בתוכי ואחר כך לממש את זה בעשייה בחוץ, אני אכן פסיכולוג.

מעמדה זו הגעתי לבית הספר התיכון היהודי עם מיעוט ערבי, לא מעמדת או יהודים או ערבים אלא גם וגם. במשך ארבע שנים נמשך המסע עם המנהל וצוות המורים להגיע למצב של להימנע מאו יהודים או ערבים אלא גם וגם. למשל, כאשר נסעו התלמידים לטיול בירושלים לאחר המסע החינוכי-טיפולי שעבר צוות המורים והם העבירו זאת לתלמידים, הם יצאו לטיול מעמדה שהעיר שייכת לכולם: ליהודים, נוצרים ומוסלמים, ולא כמו לפני המסע הטיפולי שאז לימדו וחינכו שהעיר שייכת רק ליהודים ומתעלמים מהשאר. כדי להיות בעמדה כזו צריכים חברי הצוות להבין שזו חובתם להכיל בתוכם קודם כל את האחר-האויב הפנימי, הצל המאיים. והוא אכן מאיים, כי ישנה סכנה הדדית, "אבל הם התלמידים שלך, יהודים וערבים החיים בשכנות". ויתור על המפגש עם הצל המאיים משמעו התקפות מצד הלא מודע על התנהלות היום יום בבית ספר, בקהילה, ובעיר. את זה נכחנו לאורך הדרך באירועים שונים: כאשר התרחשה מלחמה ברצועת עזה הייתה עוררות של התלמידים הערבים להזדהות עם הערבים הפלסטינים בעזה ונגד ישראל. למשל, מה יעשה מורה שבכיתתו תלמיד ערבי התוקף אותו ואת צה"ל, ולאותו תלמיד יש קרובי משפחה מעבר לגבול שמשתפים אותו במצוקה כתוצאה מהמלחמה ואולי חלקם אף נפגעים בגופם ובנפשם, ולאותו מורה יש בן בצבא והוא נלחם בחזית? נדרשים כוחות נפש רבים מצד המורה להבין שעליו לעשות הכול ולא להפסיד את תלמידיו הערבים והיהודים ולהכיל קודם כל את פחדיו ואחר כך את פחדיהם, ואפילו הוא מורה ימני בדעותיו הפוליטיות. עליו להכיל את האיום שחשים התלמידים הערבים ולזהות שגם הוא חש איום וגם התלמידים היהודים שבכיתתו. בעקבות ההכשרה שעברו המורים יכלו הם לפתוח בשיחה בתקופת מלחמה בעזה ולומר למשל: "תלמידים, אנו נמצאים בתקופה קשה מאד שבה נלחמים יהודים ופלסטינים בעזה, והנה כאן בכיתה אנו יושבים יהודים וערבים ונשקפת לנו סכנה גם פה. איך נתמודד עם זה כדי שנוכל לשמור על השלמות שלנו ולא נתפרק ונלחם גם פה מחנה כנגד מחנה?".

אתן לכם מספר דוגמאות איך ניתן לתרגם זאת במציאות לעשייה אינטגרטיבית, מאחדת הניגודים. למשל, אחת המורות בבית הספר התיכון נקטה פעם ביוזמה ביום הזיכרון לחללי צה"ל, אחד הימים הכי פגיעים במדינה בחברה היהודית, והמנוכרים בחברה הערבית. היהודים מתאבלים ביום זה על קרוב ל -25,000 חיילים שנהרגו במלחמות ובפעולות הטרור והערבים מבכים את האסון, הנכבה, שקרה להם ב – 1948. המורה הלכה עם תלמידיה לגינת זיכרון על שמם של ערבי ויהודייה מיפו שנרצחו בפיגוע חבלני בעיר לפני יותר מעשרים שנה. הם קיימו טקס זיכרון שם לשניים ובכלל לכל הקורבנות משני הצדדים, ניקו את הגינה והאנדרטה שהוצבה שם לזכר השניים. דוגמא נוספת, לאחר שתי שנות עבודה עם צוות המורים החליט מנהל בית הספר התיכון שכל התלמידים ילמדו לאורך השנה את חגי שלושת הדתות. בשנה שלאחר מכן החליט המנהל שכולם ילמדו את מעגלי החיים בשלושת הדתות וידגישו את הלידה, ההתבגרות, הנישואין והמוות.

אולם, מרגע שנעשתה המודעות לשני החלקים הקיימים בנפש כל מורה, כל תלמיד, בכל קהילה, על כן צריך כל הזמן להיות ער לכך, להיות על המשמר. הלא מודע ימשיך להתקיף, לפצל, להתקיף החיבורים, והמבוגרים האחראים יצטרכו להיות על המשמר ולהילחם נגד הפיצולים, להחזיק החיבורים מתוך תובנות פנימיות לסכנות ובעבודת צוות. בעקבות מהלכים חינוכיים אלו דווח על הפחתה משמעותית באלימות בין התלמידים בבית הספר והגברת השייכות והזהות הלאומית והדתית, כל אחד לפי המקור ממנו הוא בא.

בית ספר יסודי אחר ביפו, שעבר תהליך דומה, משום שגם הוא הכיל תלמידים יהודים וערבים, הגיע לפסגות גבוהות של הישגיות לאחר המסע החינוכי-טיפולי שעבר צוות המורים והמנהלת והם יישמו הנלמד עם התלמידים. בתחילה מנהלת בית הספר, אישה צעירה, טענה שאין שום בעיות בבית ספרה בין תלמידים יהודים לערבים. בכל זאת הסכימה להתחלת התוכנית בצוות המורים שלה. לאט, לאט נחשפו בפני המנהלת והצוות מה שמתחולל לפני השטח והם הכחישו ולא היו מודעים לכך.

למשל, התקיים משחק כדורגל בין קבוצה ערבית לקבוצה יהודית ביפו ביום שבת. למחרת המשחק התלמידים היהודים והערבים רבו ביניהם לגבי מי הייתה הקבוצה הטובה יותר וזה הגיע לאלימות פיזית ביניהם. מורה שהייתה בחצר, במרחק קצר מהתלמידים הרבים, לא ראתה, לא שמעה כלום וכמובן לא התערבה. שני תלמידים רצו למנהלת והזעיקו אותה כדי שתפריד בין התלמידים הרבים. היא הפרידה בין הניצים והענישה מספר תלמידים בהרחקה מבית הספר. למזלה, התלמידים, יהודים וערבים, הציעו לה להמיר את עונש ההרחקה בעבודה חינוכית בנושא אלימות וכדורגל. היא נענתה להם בבושה. אז נאורו עיניה ועיני המורים האחרים להבין שאכן קורים שם דברים, לא מתחת לפני השטח, אלא בגלוי והם מפנים להם גב. מאותו רגע נפתח שער לאין ספור תובנות וליוזמות.

אני מבקש להציג בפניכם תוצר קטן של יצירתיות חינוכית לאחר שתי שנות עבודה בבית ספר זה. מורה לאומנות בקשה ללמד תלמידים איך אומן עובר תהליך ומייצר מוצר אומנותי כמו ציור מתחילת הגיית הרעיון לציור עד למוצר הסופי. היא למדה אותם סקיצה מהי ואחר כך כיצד האומן עובר מהסקיצה לציור ממש. אחר כך בקשה המורה מהתלמידים לצייר סקיצה וציורים בעצמם שהנושא המרכזי שלהם הוא אחדות הניגודים בחברה שלהם תוך הדגמת הניגודים באופן סימבולי.

לאחר שהשלימו את משימת הציור היא נתנה לכל תלמיד מטריה לבנה ובקשה שיציירו את אותו הציור, שציירו על הדף, לצייר על המטריה. לאחר שסיימו המשימה הזאת התקבלו עשרות מטריות והן נתלו ברחבי בית הספר לעיני כל התלמידים, המורים וההורים של בית הספר. לעיני כולם נשקפו סימבולים מוכרים שהביעו רעיונות של אחדות ניגודים: מגן דוד, צלב וסהר, לצד מסגד, כנסיה ובית כנסת, ילד שחור, ליד ילד בלונדיני ולצד ילד בצבע חום בהיר, לצד סמלים אחרים שהציגו שונות זו ליד זו.

מנהלת בית הספר הלכה צעד נוסף. היא בקשה לחולל לוח שנה מיוחד לבית הספר ולכל תלמיד. היא אפשרה לכל תלמיד לבחור לעצמו צילומי 12 מטריות כמספר חודשי השנה. בלוח השנה הוכנסו כל החגים של היהודים, הערבים והנוצרים וכל תלמיד הכניס את תאריך יום ההולדת שלו. לוח שנה כזה חולק לכל תלמידי בית הספר בסוף השנה עם תעודות.

אגב, בישראל ישנו מושג של "מטרייה אווירית", שמשמעו מתן הגנה של חיל האוויר על כל הארץ בפני תקיפה אווירית וארטילרית. אולי בפרויקט המטריות בקשו המורים לתת מטריית הגנה לתלמידים שלהם ולשמרם שמא הניגודים יפצלו ביניהם ויעברו לאלימות כמו שחוו לאחר משחק הכדורגל.

כעבור שנתיים בית ספר זה זכה בפרס חינוך ארצי על הישגיות גבוהה ברמה בשני תחומים: אווירה ואקלים בית ספרי גבוהים והישגיות לימודית גבוהה ביותר. כלומר בית ספר מעורב ליהודים וערבים, עם אוכלוסייה חלשה יחסית, הצליח להגיע לרמות מאד גבוהות של הישגיות וכל זאת בזכות שינוי האקלים, האווירה. השתחררה אנרגיה אדירה של חרדה שהומרה ליצירתיות, לפתיחות, ללמידה, להישגיות אצל המורים והתלמידים. תחושת השייכות והזהות של התלמידים התחזקה מאד. התגברה השייכות לבית הספר ולקהילה וכל אחד התחזקה זהותו על פי מוצאו הדתי והלאומי. כבר אין חשש לשים בכריסטמס עץ אשוח בכיתה, או להניח בכל כיתה בחודש רמדאן ספר קוראן, או לכולם לקחת חלק ביום הזיכרון לחללי צה"ל, תוך מודעות כלל המורים והתלמידים שאין זה פשוט לתלמידים הערביים.

מהתנסויות אלו נלמד העיקרון של העבודה הקשה כנגד הפיצולים והצורך בהשקעת מאמצים מתמידיים לשמר החלקים השונים ולעיתים המנוגדים בקהילה, בחברה. נעשתה הכללה להכיל עקרונות אלו בעוד בתי ספר ובעוד קהילות העיר כפי שתואר קודם: ביחסים בין תלמידים ותיקים ועולים חדשים, בין תלמידים מקהילת יהודי אתיופיה לתלמידים מקבילות אחרות הלומדים באותו בית ספר, בין תלמידים בנים ובנות של מהגרי עבודה ומבקשי מקלט לתלמידים מהקהילה האחרת, בין תלמידי החינוך המיוחד לרגיל הלומדים באותו בית ספר, בין תלמידים השייכים לקהילה הגאה לתלמידים האחרים ועוד.

**לסיכום**: מצב של או או הוא מצב לכאורה נוח. יש בו פיצול, הפרדה, כאילו אין מתח, נבנית חומה גבוהה מפרידה וכל צד כאילו מרגיש בטוח. אבל בבסיס הפיצול מצויות חרדה, עוינות, מושקעות אנרגיות רבות בהגנתיות ומבוזבזים משאבים. מאידך, באם מושקעים משאבים ב"דאון טאון", בצל, שם צומחים רעיונות, יוזמות, שם עולים רעיונות שמפרים את כולם. אולם, כדי שהאחדות תישמר, שהשייכות תהיה יציבה, יש להשקיע מאמצים, משאבים, ולהיות ערניים למתרחש כל הזמן ולנסות לפענח אירועים גם ברמה הסימבולית שמא מכילים הם הפרדות מסוכנות.

לקראת סיום הרצאתי אני מבקש להביא דברים שנכתבו לפני שנים על ידי תיאורטיקן יונגיאני המוכר לכולם, אריך נוימן. בספרו "אתיקה חדשה", משנת 1949, כתב נוימן את הדברים הבאים:

**כל מה שמוליך לשלמות הוא "טוב", כל מה שמוביל לפיצול הוא "רע", שילוב הוא טוב, פירוק הוא רע"**

**זוהי בעיני אקטיביות חברתית, זוהי גם המשימה שלנו כאנליטיקאים לחשוב איך החשיבה שלנו תסייע להבין תהליכים כאלו בחברה ולתרום לה בכל מקום.**